এই দীর্ঘ পথ পরিক্রমায় ক্রমাগত উত্তরণ ও পরিবর্তন ঘটেছে আবদুস সাত্তারের কবিতার এবং শেষ পর্যন্ত তাঁর কবিতা আবেগের খোলস ছেড়ে একটি সুদৃঢ় পরিণত অবস্থানে স্থিত হয়েছে। তাঁর কবিতায় আমরা লক্ষ্য করি চিন্তা এবং আত্মপোলব্ধির এক চিরন্তন দ্যুতি। আবদুস সাত্তারের কবিকণ্ঠ- সে তাঁর নিজস্ব কণ্ঠ। স্বতন্ত্র। কবিতা ছাড়াও আবদুস সাত্তারের সাহিত্যকর্মের পরিধি অনেক বিস্তৃত। তিনি দীর্ঘকাল সম্পাদনা করেছেন। গবেষণামূলক সৃষ্টিতে নিজেকে ব্যাপৃত রেখেছিলেন। তাঁর বিখ্যাত গবেষণাকর্ম ‘আরণ্য জনপদে’ [১৯৬৬] গবেষক আবদুস সাত্তারকেও স্মরণীয় করে রাখার মতো। শিশু-কিশোরদের জন্যেও প্রচুর লিখেছেন। আর তাঁর সৃষ্টির ভেতর একটি বিশাল অংশ দখল করে আছে অনুবাদ। আরবি, ফারসি, তুর্কি, উর্দু, ইংরেজিসহ বেশ কিছু ভাষায় তিনি দক্ষ ছিলেন। আরবি, ফারসি, তুর্কিসহ বিভিন্ন ভাষায় রচিত সাহিত্যকর্ম আবদুস সাত্তার অনুবাদ করেছেন এবং তাঁর পরিমাণও নেহাত কম নয়। এসব অনুবাদের মধ্যে আছে কবিতা, গল্প, নাটক প্রভৃতি।